ཉེ་བའི་ཆར་བཀའ་ཤག་གིས་ཨ་རིའི་སྐུ་ཚབ་དོན་གཅོད་སྤེན་པ་ཚེ་རིང་ལས་མཚམས་འཇོགས་སྟངས་ཀྱི་རྣམ་པ་འདིས་ཐོག་ནས་བལྟས་ན།ང་ཚོ་བོད་པའི་སྤྱི་ཚོགས་འདི་རང་བཞིན་གྱིས་དུམ་བུ་གཉིས་སུ་བཏང་སོང་།ལྷག་པར་དུ་བོད་མིའི་སྒྲིག་འཛུགས་ཀྱི་འཛིན་སྐྱོང་བཀའ་ཤག་ལ་མི་མང་པོ་ཞིག་ཡིད་ཆེ་དང་བློ་གཏད་མེད་མཁན་ཇེ་མང་ནས་ཇེ་མང་དུ་འགྲོ་བཞིན་པ་འདི་ལོ་རྒྱུས་ནང་བྱུང་མ་མྱོང་བའི་གནད་དོན་ཐབས་སྐྱོ་བོ་ཞིག་རེད།འདི་དག་གི་འབྱུང་རྩ་ཐུག་ས་ནི།མི་མང་པོ་ཞིག་གིས་བཀའ་ཤག་དྲང་མ་སོང་ཟེར་པ་འདི་རེད།གཙོ་བོ་བཀའ་ཤག་གི་དབུ་ན་བཞུགས་མཁན་གྱི་སྲིད་སྐྱོང་གི་གནང་སྟངས་འདི་རེད།དེ་ལ་གནད་དོན་མང་དག་ཅིག་ཡོད་པ་ལས་གཙོ་བོ་མི་མང་ལ་འགན་མ་ཁུར་བ་འདི་མང་གཙོ་ཡང་དག་པའི་ལམ་ལ་འགྲོ་མཁན་གྱི་སྒྲིག་འཛུགས་ཤིག་ལ་མཚོན་ན་གནས་ཚུལ་འདི་ཧ་ཅང་ཚབ་ཆེན་རེད།